KOMISJONI RAKENDUSMÄÄRUS (EL) 2022/1444,

31. august 2022,

milles käsitletakse musta seebi E470a põhiainena heaks kiitmata jätmist vastavalt Euroopa Parlamendi ja nõukogu määrusele (EÜ) nr 1107/2009 taimekaitsevahendite turulelaskmise kohta

(EMPs kohaldatav tekst)

EUROOPA KOMISJON,

võttes arvesse Euroopa Liidu toimimise lepingut,

võttes arvesse Euroopa Parlamendi ja nõukogu 21. oktoobri 2009. aasta määrust (EÜ) nr 1107/2009 taimekaitsevahendite turulelaskmise ja nõukogu direktiivide 79/117/EMÜ ja 91/414/EMÜ kehtetuks tunnistamise kohta, (1) eriti selle artikli 13 lõiget 2 koostoimes artikli 23 lõikega 5,

ning arvestades järgmist:

(1) 7. veebruaril 2020 sai komisjon Institut Technique de l’Agriculture Biologique’ilt (edaspidi „taotleja“) taotluse kiita must seep E470a heaks põhiainena, mida kasutatakse taimekaitses insektitsiidina põllukultuuride, aialillede, toataimede, istutatud puude, ilupuude, dekoratiivkultuuride, köögivilja-, marja-, õunvilja-, luuvilja- ja oliivikultuuride puhul ning fungitsiidina köögiviljade ja dekoratiivtaimede kultuuride puhul. Komisjon sai 2020. aasta septembris ja 2021. aasta veebruaris taotlused, mis olid läbi vaadatud ning millele oli lisatud määruse (EÜ) nr 1107/2009 artikli 23 lõike 3 teise lõigu alusel nõutud teave.

(2) Kasutada oli määruse (EÜ) nr 1107/2009 artikli 23 lõikes 2 osutatud liidu muude õigusaktide alusel tehtud kaks asjakohast hindamist, nimelt Euroopa Toiduohutusameti (edaspidi „toiduohutusamet“) toidu lisaainete ja toidule lisatavate toitaineallikate teaduskomisjoni hinnang (2) ja toiduohutusameti järeldus vastastikuse eksperdihinnangu kohta (3). Toiduohutusamet ja Euroopa Komisjon on nende hindamiste tulemusi arvesse võtnud.

(3) Komisjon palus ametilt teaduslikku tuge. Toiduohutusamet esitas komisjonile 12. augustil 2021 tehnilise aruande musta seebi E470a kohta (4). Toiduohutusamet jõudis järeldusele, et kuigi Euroopa Kemikaaliameti (ECHA) veebisaidil puudub klassifitseerimis- ja märgistusandmikus (5) liidu ühtlustatud klassifikatsioon, on musta seebiga E470a seotud peamiseks ohuks selle ärritavad/söövitavad omadused.

(4) Toiduohutusamet märkis ka, et taotleja ei ole esitanud tõendeid selle kohta, et ainet, mille jaoks heakskiitu taotletakse, viiakse turule toidu lisaaine E470a spetsifikatsioonidele vastavates toodetes.

(5) Lisaks ei saanud toiduohutusamet andmete puudumise tõttu viia lõpule käitlejate, töötajate, lähedalviibijate ja elanikkonna suhtes muul viisil kui toidu kaudu toimuval kokkupuutel tekkivate riskide hindamist. Peale selle ei olnud võimalik lõpule viia tarbijariski kvantitatiivset hindamist toidu ja joogiveega omastamise puhul.

(6) Komisjon esitas alalisele taime-, looma-, toidu- ja söödakomiteele nii läbivaatamisaruande, milles järeldati, et musta seebi E470a puhul ei ole heakskiitmise kriteeriumid täidetud ning et seetõttu on asjakohane jätta see põhiainena heaks kiitmata, kui ka käesoleva rakendusmääruse eelnõu, vastavalt 30. märtsil 2022 ja 18. mail 2022.

(7) Komisjon palus, et taotleja esitaks oma märkused toiduohutusameti tehnilise aruande ning komisjoni esialgse läbivaatamisaruande kohta. Taotleja esitas oma märkused ja need on põhjalikult läbi vaadatud.

(8) Vaatamata taotleja esitatud väidetele ei olnud siiski võimalik kõrvaldada asjaomase aine kasutamise ohutusega seotud probleeme seoses inimeste tervise kaitsega.

(9) Järelikult ei ole määruse (EÜ) nr 1107/2009 artiklis 23 sätestatud nõuete täitmine tõendatud. Seepärast on asjakohane jätta must seep E470a põhiainena heaks kiitmata.

(10) Käesoleva määrusega ei piirata õigust esitada vastavalt määruse (EÜ) nr 1107/2009 artikli 23 lõikele 3 uut taotlust must seep E470a põhiainena heaks kiita.

(11) Käesoleva määrusega ettenähtud meetmed on kooskõlas alalise taime-, looma-, toidu- ja söödakomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1 Aine must seep E470a jäetakse põhiainena heaks kiitmata.

Artikkel 2 Käesolev määrus jõustub kahekümnendal päeval pärast selle avaldamist Euroopa Liidu Teatajas.

Käesolev määrus on tervikuna siduv ja vahetult kohaldatav kõikides liikmesriikides. Brüssel, 31. august 2022 Komisjoni nimel president Ursula VON DER LEYEN

(1) ELT L 309, 24.11.2009, lk 1.

(2) EFSA ANS Panel (Euroopa Toiduohutusameti toidu lisaainete ja toidule lisatavate toitaineallikate teaduskomisjon), Younes, M., Aggett, P., Aguilar, F., Crebelli, R., Dusemund, B., Filipic, M., Frutos, M. J., Galtier, P., Gott, D., Gundert-Remy, U., Kuhnle, G. G., Leblanc, J.-C., Lillegaard, I. T., Moldeus, P., Mortensen, A., Oskarsson, A., Stankovic, I., Waalkens-Berendsen, I., Woutersen, R. A., Wright, M., Boon, P., Chrysafidis, D., Gürtler, R., Mosesso, P., Parent-Massin, D., Tobback, P., Cascio, C., Rincon, A. M. ja Lambré, C., 2018, „Scientific Opinion on the re-evaluation of sodium, potassium and calcium salts of fatty acids (E 470a) and magnesium salts of fatty acids (E 470b) as food additives“, EFSA Journal 2018;16(3):5180, 34 lk DOI: https://doi.org/10.2903/j.efsa.2018.5180.

(3) EFSA (Euroopa Toiduohutusamet), 2013, „Conclusion on the peer review of the pesticide risk assessment of the active substance Fatty acids C7 to C18 (approved under Regulation (EC) No 1107/2009 as Fatty acids C7 to C20)“, EFSA Journal 2013; 11(1): 3023. [62 lk] doi:10.2903/j.efsa.2013.3023.

(4) EFSA (Euroopa Toiduohutusamet), 2021, „Technical report on the outcome of the consultation with Member States and EFSA on the basic substance application for approval of black soap E470a to be used in plant protection as an insecticide on arable crops, ornamental flower beds, house plants, plant trees, ornamental woody plants, ornamental crops, vegetables crops, berry fruit crops, pome fruit crops, stone fruit and olive tree crops; and as a fungicide on vegetables and ornamental plant crops“, EFSA toetav väljaanne 2021:EN-6834, 87 lk doi:10.2903/sp.efsa.2021.EN-6834.

(5) C&L Inventory (europa.eu).